SK Úradný vestník Európskej únie C 353/6

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 353/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„KARLOVARSKÝ SUCHAR“

EÚ č.: CZ-PGI-0105-01344 – 15.06.2015

CHOP ( ) CHZO ( X )

1. Skupina žiadateľov a oprávnený záujem

Karlovarská pekárna Trend s. r. o. Slepá 517/1 360 05 Karlovy Vary ČESKÁ REPUBLIKA Tel. +420 774455807 E-mail: jaros@karlovarskapekarna.cz

Oprávnený záujem vyplýva zo skutočnosti, že žiadateľ je jediným výrobcom v oblasti a z ďalej uvedených faktov.

2. Členský štát alebo tretia krajina

Česká republika

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☒ Dôkaz o pôvode — ☒ Spôsob výroby — ☒ Súvislosť — ☐ Označovanie — ☐ Iné [uveďte]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

I. Opis výrobku:

V špecifikácii sa v bode 4.2 v siedmom odseku Fyzikálne a chemické vlastnosti namiesto vety „Priemerné hodnoty na 100 g výrobku – ‚Karlovarský suchar special‘“ uvedie veta „Minimálne množstvá jednotlivých obsahových zložiek na 100 g výrobku – ‚Karlovarský suchar special‘“. Jednotlivé zložky sa upravujú takto:

sušina: najmenej 90 g

bielkoviny: najmenej 10 g

tuk: najmenej 1,7 g

sacharidy: najmenej 64,1 g

energetická hodnota: 1 400 – 1 570 KJ

V súlade s uvedenými údajmi sa upravuje bod 3.2. jednotného dokumentu.

II. V špecifikácii sa v bode 4.2 v ôsmom odseku namiesto vety „Priemerné hodnoty na 100 g výrobku – ‚Karlovarský suchar dietní‘“ uvedie veta „Minimálne množstvá jednotlivých obsahových zložiek na 100 g výrobku – ‚Karlovarský suchar dietní‘“. Jednotlivé zložky sa upravujú takto:

sušina: najmenej 90 g

bielkoviny: najmenej 10 g

tuk: najmenej 1,5 g

sacharidy: najmenej 63,9 g

energetická hodnota: 1 370 – 1 550 KJ

V bode 4.2 v desiatom odseku Mikrobiologické vlastnosti sa v tretej vete „Vo všetkých parametroch sú výsledky negatívne alebo hlboko pod normu.“ vypúšťa slovo „hlboko“. Piata veta „Mikrobiologické vlastnosti výrobku musia vyhovovať tejto vyhláške: Vyhláška č. 132/2004 Zb. o mikrobiologických požiadavkách na potraviny, spôsobe ich kontroly a hodnotenia.“ sa nahrádza vetou „Mikrobiologické vlastnosti výrobku musia vyhovovať platnej legislatíve.“

V bode 4.2 sa v jedenástom odseku „Karlovarský suchar special:“ vypúšťajú slová „pitná voda“ a „karlovarská žriedlová soľ“.

V bode 4.2 sa v trinástom odseku namiesto vety „Na trh sa dodávajú v kartónových škatuľkách po 200 g.“ uvedie veta „Na trh sa dodávajú v baleniach v rôznych gramážach.“

V súlade s uvedeným sa upravuje bod 3.2. jednotného dokumentu.

Odôvodnenie zmeny v častiach I a II

Hodnoty obsahového množstva jednotlivých zložiek výrobku „Karlovarský suchar special“ aj „Karlovarský suchar dietní“ sa menia na vyšší obsah minimálneho množstva sušiny a nižší obsah minimálneho množstva tuku a cukrov.

Vyšší obsah minimálneho množstva sušiny vyplýva z lepšej technológie skladovania a prepravy, takže nedochádza k dodatočnému vlhnutiu výrobku. Nižší obsah cukru a tuku ovplyvňujú moderné výživové požiadavky vzhľadom na to, že sucháre vnímame a aj používame ako diétnu potravinu. V dôsledku nižšieho obsahu tuku a cukru sa, najmä v prípade „Karlovarského sucharu dietního“, znížila energetická hodnota. Pôvodne uvedené hodnoty obsahu jednotlivých zložiek boli nahradené predpísaným minimálnym množstvom z dôvodu zjednodušenia kontrolných mechanizmov, pričom k významnému zvyšovaniu týchto hodnôt zvyčajne nedochádza, pretože sa musí zachovať stanovená energetická hodnota.

III. Dôkaz o pôvode

V špecifikácii v bode 4.4 treba vykonať niekoľko malých úprav.

V prvom odseku sa v druhej vete vypúšťajú slová „karlovarská žriedlová soľ“.

V druhom odseku sa mení prvá veta. Namiesto vety „Internú kontrolu dodržiavania špecifikácie vykonáva technológ spoločnosti 1 x za 6 mesiacov.“ sa uvedie veta „Internú kontrolu dodržiavania špecifikácie vykonáva technológ spoločnosti podľa HACCP.“

V treťom odseku sa v druhej vete vypúšťajú slová „kritické body“.

V piatom odseku „Jednotlivé body kontroly“ sa v bode „- preosievanie múky“ vypúšťajú slová „fyzická kontrola“. V tomto odseku sa ďalej vypúšťa bod „- rozpúšťanie tuku (vizuálna kontrola nečistôt)“.

V šiestom odseku „Hlavné predpisy“ sa slová „podľa vykonávacích vyhlášok č. 852/2004 Zb. a č. 178/2002 Zb.“ nahrádzajú slovami „podľa platnej legislatívy“.

V siedmom odseku „Mikrobiologická kontrola“ sa prvá veta „Vzorky sa posielajú najmenej 1x ročne na mikrobiologický rozbor“ nahrádza vetou „V súlade so systémom HACCP sa vzorky posielajú na mikrobiologický rozbor“. Vo štvrtej vete sa vypúšťa slovo „hlboko“. Piata veta „Mikrobiologické vlastnosti výrobku musia vyhovovať tejto vyhláške: Vyhláška č. 132/2004 Zb. o mikrobiologických požiadavkách na potraviny, spôsobe ich kontroly a hodnotenia.“ sa nahrádza vetou „Mikrobiologické vlastnosti výrobku sa posudzujú podľa platnej legislatívy.“

Odôvodnenie zmeny v časti III

Interná kontrola dodržiavania špecifikácie a technologického postupu sa mení na priebežné monitorovanie podľa HACCP.

Kontrola rozpúšťania tukov je vypustená v dôsledku modernizácie výroby surovín a zaručenia kvality výrobku zo strany výrobcov a dodávateľov, ktorá je podložená certifikátmi o akosti výrobku.

IV. Spôsob výroby

V špecifikácii v bode 4.5 Spôsob výroby treba vykonať niekoľko malých úprav v postupe výroby.

V druhom odseku sa vypúšťajú slová uvedené v zátvorke „karlovarská žriedlová soľ“.

Ďalej sa vypúšťa veta „Karlovarská žriedlová soľ je zmes síranu sodného, draselného a hydrogénuhličitanu sodného.“

V piatom odseku Miesenie sa namiesto druhej a tretej vety „Po nadávkovaní surovín sa jednotlivé vstupné suroviny miešajú v nádobe s teplou vodou, teplota pri kysnutí cesta okolo 27 °C. Potom sa stĺpovým šľahačom vymiešajú na stredne tuhé cesto, doba miešania cca 7 minút, teplota cesta je 27 – 30 °C, cesto sa nechá kysnúť cca 60 – 80 minút.“ uvedú vety „Po nadávkovaní surovín sa jednotlivé vstupné suroviny miešajú v nádobe s vodou. Potom sa stĺpovým šľahačom vymiešajú na stredne tuhé cesto, ktoré sa nechá kysnúť, teplota cesta je 20 – 30 °C, cesto sa nechá kysnúť cca 20 – 40 minút.“

V šiestom odseku Delenie sa namiesto vety „Vyzreté cesto sa delí na kontinuálnom stroji na rezy s hmotnosťou 1,10 – 1,15 kg, ktoré sa vytvarujú do tvaru bochníka a vkladajú do vymastených foriem (tvarovanie do foriem).“ uvedie veta „Vyzreté cesto sa tvaruje do tvaru bochníkov, ktoré sa následne delia a vkladajú do vymastených foriem (tvarovanie do foriem).“

V siedmom odseku Kysnutie sa namiesto vety „Bochníky sa nechajú riadne vykysnúť, cca 60 minút, pri teplote kysiarne 35 – 40 °C a vlhkosti 70 – 75 %.“ uvedie veta „Bochníky sa nechajú riadne vykysnúť, cca 60 minút, pri teplote kysiarne 35 – 40 °C a vlhkosti 70 – 80 %.“

V ôsmom odseku Pečenie sa namiesto vety „Po vykysnutí sa bochníky vkladajú v nezakrytých formách do zaparovacieho zariadenia pece pri teplote 220 – 230 °C, pečenie trvá 35 – 45 minút pri teplote 280 – 300 °C.“ sa uvedie veta „Po vykysnutí sa bochníky vkladajú v zakrytých formách do zaparenej sádzacej pece alebo rotačnej pece pri teplote 220 – 240 °C, pečenie trvá 35 – 45 minút pri teplote 200 – 230 °C.“

V desiatom odseku Krájanie sa namiesto vety „Bochníky sa krájajú na rezačke na krajčeky s hrúbkou 13,5 mm.“ uvedie veta „Bochníky sa krájajú na rezačke na plátky.“

V jedenástom odseku Restovanie sa namiesto vety „Krajčeky sa rovno sádžu na pás pece a restujú sa 12 minút, teplota priestoru na pečenie je 200 – 210 °C, teplota horáku je 280 – 300 °C.“ uvedie veta „Krajčeky sa rovno sádžu na pás pece alebo plechy a restujú sa cca 8 – 12 minút, teplota priestoru na pečenie je 200 – 210 °C.“

V dvanástom odseku Vychladnutie a balenie sa namiesto viet „Orestované krajčeky sa ukladajú do prepraviek a po riadnom vychladnutí sa balia do hliníkového obalu s papierovými medzivrstvami. Takto zabalené sucháre sa vkladajú do papierových škatuliek s potlačou a tieto škatuľky potom do veľkých kartónov. Hmotnosť výrobku je 200 g, povolená odchýlka –7 %.“ uvedie veta „Orestované krajčeky sa ukladajú do prepraviek a po riadnom vychladnutí sa balia do fólie s etiketou alebo do fólie s potlačou alebo do kartónových škatuliek v rôznych gramážach.“

V súlade s uvedenými údajmi sa upravuje bod 3.4. jednotného dokumentu.

Odôvodnenie zmeny v časti IV

Vypustenie karlovarskej žriedlovej soli v druhom odseku vyplýva z odôvodnenia zmeny ad V.

Keďže teplota použitých surovín a množstvo mieseného cesta nie sú vždy rovnaké, menia sa parametre týkajúce sa teploty vody, kysnutia, trvania miesenia, teploty cesta a trvania kysnutia.

Pri delení sa vypúšťa údaj o hmotnosti krajčeka z dôvodu závislosti od veľkosti použitých foriem na pečenie.

Pri kysnutí sa upravuje údaj o vlhkosti z dôvodu použitia zakrytých foriem na pečenie. Vyššia vlhkosť je potrebná pre riadne nakysnutie v uzavretých formách.

Aby sa zachovali jednotné rozmery krajčekov výrobku, treba cesto pri pečení vložiť do zakrytej formy. Vzhľadom na pokrok vo vývoji pecí sa pridáva ďalší možný typ pece, t. j. „rotačná pec“. Teplota vkladania sa zvyšuje vzhľadom na použité pece, kde teplota priestoru na pečenie pri zaparení klesne cca o 10 °C. Teplota pečenia sa mení z dôvodu modernizácie zariadenia s vyššou účinnosťou pri menšom výkone, ktoré je úspornejšie a ekologickejšie.

Pri krájaní sa vypúšťa údaj o hrúbke krajčeka, pretože výsledná kvalita výrobku nie je od tohto údaju závislá.

Pri restovaní došlo k modernizácii pecí. Pásové pece sa používajú už len výnimočne a v rotačných peciach sa používajú plechy. Upravuje sa tiež trvanie restovania, ktoré závisí od množstva restovaných suchárov. Vypúšťa sa údaj o teplote horáku, pretože tento údaj nemá vplyv na kvalitu výsledného produktu.

Pri balení je zvolená väčšia variabilita, aby bolo možné vyhovieť rôznym požiadavkám spotrebiteľov.

V. Súvislosť

V špecifikácii v bode 4.6 Súvislosť sa v druhom odseku posledná veta „Na kvalite výrobku sa podieľajú jednak miestne suroviny (karlovarská voda, karlovarská žriedlová soľ), ale aj miestne tradície a skúsenosť ľudí.“ nahrádza vetou „Na kvalite výrobku sa podieľajú jednak miestne suroviny (karlovarská žriedlová voda), ale aj miestne tradície a skúsenosť ľudí.“

V treťom odseku sa prvá veta „Výrobok obsahuje karlovarskú žriedlovú vodu, v prípade ‚Karlovarského sucharu special‘ aj karlovarskú žriedlovú soľ.“ nahrádza vetou „Výrobok obsahuje karlovarskú žriedlovú vodu.“ V poslednej vete v tomto odseku sa vypúšťajú slová „karlovarskej žriedlovej soli“.

V súlade s uvedenými údajmi sa upravuje bod 5. jednotného dokumentu.

Odôvodnenie zmeny v časti V

V čase stanovovania pôvodnej špecifikácie sa karlovarská žriedlová soľ vyrábala určitou technológiou – nanofiltráciou, ktorá sa už nepoužíva. V súčasnosti vykazuje karlovarská žriedlová soľ odlišné parametre, pretože sa vyrába nárazovo a rôznymi metódami. Z týchto dôvodov sa zdá byť vhodné nahradiť karlovarskú žriedlovú soľ a v nej obsiahnuté látky tak, že sa pri výrobe „Karlovarského sucharu special“ bude používať iba karlovarská žriedlová voda bez pridania pitnej vody. Tento postup nijakým spôsobom neovplyvní chuť ani iné vlastnosti výrobku.

JEDNOTNÝ DOKUMENT

„KARLOVARSKÝ SUCHAR“

EÚ č.: CZ-PGI-0105-01344 – 15.06.2015

CHOP ( ) CHZO ( X )

1. Názov:

„Karlovarský suchar“

2. Členský štát alebo tretia krajina

Česká republika

3. Opis poľnohospodárskeho výrobku alebo potraviny

3.1. Druh výrobku

Trieda 2.4. Chlieb, pečivo, koláčiky, cukrárske výrobky, sušienky a ostatný pekárenský tovar

3.2. Opis výrobku, na ktorý sa vzťahuje názov uvedený v bode 1

V súčasnosti sa vyrábajú dva druhy „Karlovarského sucharu“: „Karlovarský suchar special“ a „Karlovarský suchar dietní“.

Tvar: krajčeky z bochníka, pravidelný tvar, zodpovedajúci forme, v ktorej bol výrobok upečený.

Vzhľad: rovnomerne pórovitý, dobre prepečený, čistý, krehký, dobre sušený, nesmie byť pripálený, nesmie obsahovať cudzie predmety.

Farba: zlatohnedá, nie však tmavá.

Chuť: lahodná pečivová, nesmie byť horká, kyslá a nesmie mať inú cudziu príchuť.

Vôňa: prirodzená pečivová, nesmie byť zatuchnutá ani s cudzím pachom.

Fyzikálne a chemické vlastnosti:

Minimálne množstvá jednotlivých obsahových zložiek na 100 g výrobku – „Karlovarský suchar special“:

sušina: najmenej 90 g

bielkoviny: najmenej 10 g

tuk: najmenej 1,7 g

sacharidy: minimálne 64,1 g.

energetická hodnota: 1 400 – 1 570 KJ

Minimálne množstvá jednotlivých obsahových zložiek na 100 g výrobku – „Karlovarský suchar dietní“:

sušina: najmenej 90 g

bielkoviny: najmenej 10 g

tuk: najmenej 1,5 g

sacharidy: najmenej 63,9 g

energetická hodnota: 1 370 – 1 550 KJ

Na trh sa dodávajú balené vo fólii s etiketou alebo vo fólii s potlačou alebo v kartónových škatuľkách v rôznych gramážach.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

„Karlovarský suchar special“: pšeničná múka, karlovarská žriedlová voda, zlepšujúci prípravok múky, cukor, stužený rastlinný tuk, droždie, jedlá soľ, sušený vaječný žĺtok.

„Karlovarský suchar dietní“: pšeničná múka, karlovarská žriedlová voda, pitná voda, zlepšujúci prípravok múky, cukor, stužený rastlinný tuk, droždie, jedlá soľ.

Karlovarská žriedlová voda patrí medzi hydrouhličitano-sírano-chlorido-sodné termálne kyselky s celkovou mineralizáciou okolo 6,45 g/l a obsahom minerálov medzi 560 – 980 mg/l.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Kľúčová surovina (karlovarská žriedlová voda) sa získava vo vymedzenej oblasti. Spracovanie surovín aj všetky etapy výroby sa vykonávajú vo vymedzenej oblasti.

Postup výroby „Karlovarského sucharu“:

Cesto sa pripravuje priamym spôsobom. Po nadávkovaní surovín sa jednotlivé vstupné suroviny miešajú v nádobe s vodou. Potom sa stĺpovým šľahačom vymiešajú na stredne tuhé cesto, ktoré sa nechá kysnúť. Vykysnuté cesto sa na deliacom stroji tvaruje na bochníky, ktoré sa delia a vkladajú do vymastených foriem, kde sa nechajú riadne vykysnúť. Po vykysnutí sa bochníky vkladajú v zakrytých formách do zaparenej sádzacej pece alebo rotačnej pece, kde sa pečú. Po upečení sa výrobky vyklápajú z foriem, ukladajú do vozíkov a tam sa nechajú vychladnúť. Potom sa krájajú na rezačke na krajčeky, tie sa ukladajú na pás pece alebo plechy a restujú sa. Orestované krajčeky sa ukladajú do prepraviek a po riadnom vychladnutí sa balia.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok sa musí baliť v mieste výroby. Dôvodmi sú krehkosť výrobku, ľahké prijímanie vlhkosti z okolia, zachovanie hygieny a lepšia vysledovatelnosť výrobku.

3.6. Špecifické pravidlá označovania výrobku, na ktorý sa vzťahuje registrovaný názov

Na obale musí byť uvedené označenie „Karlovarský suchar“. Špecifické požiadavky týkajúce sa označovania, pokiaľ ide o umiestnenie, písmo, farby a podobne, nie sú stanovené.

4. Stručné vymedzenie zemepisnej oblasti

Oblasť karlovarského regiónu ohraničená obcami Karlovy Vary – Šemnice – Kyselka – Velichov – Ostrov – Hroznětín – Mezirolí – Stará Role – Karlovy Vary vrátane týchto obcí.

5. Súvislosť so zemepisnou oblasťou

Vymedzená zemepisná oblasť je historicky spätá s kúpeľníctvom a so žriedlovou štruktúrou prameňov a vôd. Karlovarská voda je preslávená a výnimočná svojimi vlastnosťami a pramení v karlovarskej žriedlovej štruktúre, ktorá patrí medzi najvýznamnejšie a najznámejšie štruktúry minerálnych vôd na celom svete. Skutočnosť, že pramene vyvierajú priamo vo vyššie uvedenom priestore, je daná zlomovým porušením zemskej kôry a križovaním významných zlomov v okolí Karlovarského Vřídla (žriedla).

Výrobok „Karlovarský suchar“ je špecifický najmä svojou povesťou a dlhodobou tradíciou výroby vo vymedzenej zemepisnej oblasti Karlových Varov, krehkosťou, ľahkou stráviteľnosťou a diétnymi účinkami.

Výrobca používa tradičnú výrobnú metódu „Karlovarského sucharu“ už desiatky rokov len vo vymedzenej zemepisnej oblasti uvedenej v bode 4. „Karlovarský suchar“ je výrobok, ktorý je spolu s kúpeľnou starostlivosťou a minerálnymi vodami spomínaný ako súčasť koloritu Karlových Varov, je súčasťou svetovej povesti týchto kúpeľov.

Výrobok „Karlovarský suchar“ obsahuje karlovarskú žriedlovú vodu, ktorá musí byť čerstvá. Karlovarská žriedlová voda zlepšuje a uľahčuje trávenie a vstrebávanie v čreve.

Príčinnú súvislosť medzi zemepisnou oblasťou mesta Karlovy Vary a výrobkom „Karlovarský suchar“ možno vidieť v historickej prepojenosti výroby „Karlovarského sucharu“ vo vymedzenej zemepisnej oblasti a v používaní miestnej minerálnej vody na jeho výrobu. Karlovy Vary sú kúpele preslávené svojou liečivou karlovarskou vodou. K tomu sa pridáva dlhoročná tradícia, a teda skúsenosť miestnych ľudí s výrobou „Karlovarského sucharu“, ktorý sa využíva v dietologických programoch kúpeľnej starostlivosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.upv.cz/dms/vestnik/vestnik_spolecny/2014/vestnik_50-2014.pdf#page=143

Vestník č. 50 z 10.12.2014, s. 143 a nasl.

(1) Ú. v. EÚ L 343, 14.12.2012, s. 1.